DONA’M LA MÀ

Dona'm la mà que anirem per la riba   
ben a la vora del mar   
 bategant,   
tindrem la mida de totes les coses   
només en dir-nos que ens seguim amant.   
  
Les barques llunyes i les de la sorra   
prendran un aire fidel i discret,   
no ens miraran;   
 miraran noves rutes   
amb l'esguard lent del copsador distret.   
  
Dona'm la mà i arrecera ta galta   
sobre el meu pit, i no temis ningú.   
I les palmeres ens donaran ombra.   
I les gavines sota el sol que lluu

ens portaran la salabror que amara,   
a l'amor, tota cosa prop del mar:   
i jo, aleshores, besaré ta galta;   
i la besada ens durà el joc d'amar.   
  
Dona'm la mà que anirem per la riba   
ben a la vora del mar   
 bategant;   
tindrem la mida de totes les coses   
només en dir-nos que ens seguim amant.   
  
(*L'irradiador del port i les gavines,*  1921)

DIVISA   
  
Fem l'escamot dels qui mai no reculen   
i sols un bes els pot fer presoners,   
  
fem l'escamot dels qui trenquen les reixes   
i no els fa caure sinó un altre bes.   
  
Fem l'escamot dels soldats d'avantguarda:   
el primer bes que se'ns doni als primers.   
  
(*La gesta dels estels*, 1922)

MOCADOR D'OLOR   
  
Mocador d'olor   
que la teva sina   
acostava al cor:   
com que et sap l'enyor   
i et sap la pell fina   
tremola d'amor   
  
Mocador d'olor   
fragant tarongina,   
com li bat el cor!   
  
(*El poema de la rosa als llavis*, 1923)